ตีกรอบงบ’56ขาดดุลน้อยลง รื้อรายได้ใหม่
โต้งถก 4 หน่วยงาน สั่งประเมินรายได้ปี 2556 ใหม่ คาดจีดีพีโต 5-5.5% เงินเฟ้อ 3-4%
10 ก.พ. 2555

โต้งถก 4 หน่วยงาน สั่งประเมินรายได้ปี 2556 ใหม่ คาดจีดีพีโต 5-5.5% เงินเฟ้อ 3-4% 
นายกิตติรัตน์ ณ ระนอง รองนายกรัฐมนตรีและ รมว.คลัง เปิดเผยหลังหารือ 4 หน่วยงาน เพื่อกำหนดกรอบงบประมาณปี 2556 ว่า ที่ประชุมมีรับทราบประมาณการ การขยายตัวทางเศรษฐกิจปี 2555 และ 2556 โดยประเมินว่า เศรษฐกิจปี 2556 จะขยายตัวที่ระดับ 5-5.5% อัตราเงินเฟ้อ 3-4% 
สำหรับประมาณการจัดเก็บรายได้นั้น นายกิตติรัตน์ ระบุว่า ได้มอบหมายให้กรมจัดเก็บรายได้ กระทรวงการคลังประเมินตัวเลขการจัดเก็บรายได้ใหม่ เพื่อกำหนดกรอบรายรับ รายจ่าย และกรอบการขาดดุลงบประมาณปี 2556 
นายกิตติรัตน์ กล่าวย้ำว่า หน่วยงานแต่ละแห่งได้ประเมินตัวเลขเศรษฐกิจแตกต่างกันแต่ไม่มากนัก โดยเฉพาะในแง่รายรับของภาครัฐนั้น มีการเสนอตัวเลขมาแล้วแต่ยังต้องปรับปรุง เพราะมีปัจจัยที่ต้องนำมาพิจารณาเพิ่มเติม เช่น การลดอัตราภาษีเงินได้นิติบุคคลเหลือ 20%
ขณะเดียวกันได้มีการหยิบยกนโยบายด้านพลังงานของรัฐบาลว่าจะเป็นไปในทิศทางใด จะกลับมาเก็บภาษีสรรพสามิตน้ำมันเพิ่มขึ้นหรือไม่ การใช้เงินกองทุนน้ำมันฯ ไปชดเชยราคาพลังงานบางชนิดจะเป็นอย่างไร 
“งบปี 2556 ทุกฝ่ายเห็นตรงกันว่าต้องขาดดุล แต่รัฐบาลต้องการเห็นตัวเลขการขาดดุลน้อยกว่าปีนี้ เพราะจะทำให้เราเพิ่มงบรายจ่ายได้มากขึ้น” นายกิตติรัตน์ กล่าว
นายกิตติรัตน์ กล่าวว่า ธนาคารแห่งประเทศไทย (ธปท.) สำนักงานเศรษฐกิจการคลัง สำนักงานคณะกรรมการพัฒนาการเศรษฐกิจและสังคมแห่งชาติ ประเมินว่า Nominal GDP ปีงบ 2556 ขยายตัว 8-8.5%